שר החינוך ויו"ר הבית היהודי נגד הטענות להדתה בבתי הספר, "יש פה קבוצה של אנשים שרוצים למחוק את הזהות היהודית מעל פני האדמה".
שר החינוך, נפתלי בנט, זעם הערב (שלישי) על סערת ההדתה בריאיון תקיף במיוחד בתכנית "לונדון את קירשנבאום" בערוץ 10.
במהלך הריאיון האשים בנט את ערוץ 10 בשיתוף פעולה עם הפורום החילוני בקמפיין להרס היהדות.
"תפסיקו את המלחמה הזאת על קצת יהדות וקצת ציונות", אמר. "חיוני שכל ילד במדינת ישראל יקבל מטען יהודי וציוני עשיר יידע מה זה סידור, מה זה סליחות. לא תהיה כפייה דתית. לא אאפשר את זה ואני מתנגד לזה ברמה עקרונית".
בנושא אחר התייחס בנט בראיון לחוק נגד חקירת ראש ממשלה מכהן: "יש שני צדדים למטבע. בסיעה שלנו היה ויכוח. מצד אחד יש הרבה היגיון בהענקת חסינות לראש ממשלה כדי שאם ירצה לעשות פעולה מסוימת, לא יענישו אותו. מצד שני, מה שחרה לרוב חברי סיעתי זה הפרסונליזציה והתחושה שזה סביב ראש הממשלה. מוסרית אני חושב שאסור לגרום למצב שנבחר ציבור יפחד לחוקק חוק מחשש שבמשטרה ובפרקליטות ינקמו בו. עד סוף השבוע אגבש עמדה ואודיע עליה".